NÁRODNÁ RADA SLOVENSKEJ REPUBLIKY
III. volebné obdobie
_________________________________________________________________________

758

Vládny návrh

ZÁKON

zo dňa .......2004

o obchodovaní s emisnými kvótami a o zmene a doplnení niektorých zákonov

Národná rada Slovenskej republiky sa uzniesla na tomto zákone:

Čl. I

PRVÁ ČASŤ
Základné ustanovenia

§ 1
Predmet  zákona

Tento zákon upravuje 
a)	obchodovanie s emisnými kvótami skleníkových plynov v Slovenskej republike, v  Európskej únii a medzi osobami registrovanými v Slovenskej republike a osobami registrovanými v krajinách uvedených v prílohe B Kjótskeho protokolu, ktoré podporuje znižovanie emisií skleníkových plynov ekonomicky výhodným spôsobom (ďalej len schéma obchodovania“),
b)	obchodovanie s emisnými kvótami znečisťujúcich látok (ďalej len „systém obchodovania“),
c)	práva a povinnosti prevádzkovateľov prevádzok, ostatných účastníkov schémy obchodovania a  účastníkov systému obchodovania, 
d)	pôsobnosť orgánov štátnej správy.

§ 2
Základné pojmy 

Na účely tohto zákona sa rozumie
a)	kvótou množstvo emisií povolené vypustiť počas určitej doby, ktoré sa vyjadruje v tonách; v prípade skleníkových plynov v tonách ekvivalentu oxidu uhličitého,
b)	prenosom kvóty zmena vlastníka kvóty alebo jej časti,
c)	skleníkovými plynmi plynné látky spôsobujúce skleníkový efekt uvedené v prílohe č.2 tabuľka A,
d)	znečisťujúcimi látkami látky uvedené v prílohe č.2 tabuľka B,
e)	emisiou uvoľňovanie skleníkových plynov a znečisťujúcich látok do ovzdušia z prevádzok,
f)	prevádzkou 
1.	stacionárny technologický celok, v ktorom sa vykonáva jedna alebo viac činností uvedených v prílohe č.1 a akákoľvek iná priamo s nimi súvisiaca činnosť, ktorá má na uvedené činnosti technickú nadväznosť a ktorá môže mať vplyv na emisie, 
2.	každý iný technologický celok, ktorý emituje skleníkové plyny, ktorého prevádzkovateľ sa dobrovoľne prihlásil do schémy obchodovania,
g)	povinným účastníkom schémy obchodovania je ten, ktorý prevádzkuje alebo riadi prevádzku (ďalej len „prevádzkovateľ“) každej prevádzky, v ktorej sa vykonáva jedna alebo viac činností uvedených v prílohe č.1 tabuľka A a B, pre ktorú získal povolenie emitovať skleníkové plyny, 
h)	dobrovoľným účastníkom schémy obchodovania je prevádzkovateľ každej prevádzky prevádzkovanej na území Slovenskej republiky, pre ktorú získal povolenie emitovať skleníkové plyny na základe dobrovoľne podanej žiadosti,
i)	povinným účastníkom systému obchodovania je prevádzkovateľ každej prevádzky, v ktorej sa vykonáva jedna alebo viac činností uvedených v prílohe č.1 tabuľka C, pre ktorú získal povolenie emitovať znečisťujúce látky a má pridelenú kvótu pre znečisťujúcu látku,
j)	novým účastníkom schémy obchodovania je prevádzkovateľ každej prevádzky
3.	uvedenej v § 24 ods. 1 písm. a), pre ktorú získal povolenie emitovať skleníkové plyny alebo zmenu takéhoto povolenia z dôvodu zmeny v charaktere alebo v prevádzkovaní prevádzky alebo z dôvodu jej rozšírenia, následne po oznámení národného plánu prideľovania kvót pre skleníkové plyny (ďalej len „plán“) Európskej komisii (ďalej len „komisia“),
4.	uvedenej v § 24 ods. 1 písm. b), pre ktorú získal povolenie emitovať skleníkové plyny alebo zmenu takéhoto povolenia z dôvodu zmeny v charaktere alebo vo prevádzkovaní prevádzky alebo z dôvodu jej rozšírenia, následne po zverejnení plánu podľa § 8 odseku 10, 
k)	prevádzkou vyradenou zo schémy obchodovania alebo zo systému obchodovania je každá prevádzka, ktorej prevádzkovateľ bol účastníkom schémy obchodovania alebo účastníkom systému obchodovania, ale z dôvodu zmeny v charaktere alebo v prevádzkovaní prevádzky, alebo z dôvodu obmedzenia jej kapacity, už nespadá medzi prevádzky uvedené v prílohe č.1 tabuľka A až C, ak sa nestane prevádzkou dobrovoľného účastníka schémy obchodovania,
l)	verejnosťou jedna alebo viac osôb vrátane asociácií, organizácií alebo združení,
m)	tonou ekvivalentu oxidu uhličitého jedna metrická tona oxidu uhličitého (CO2) alebo také množstvo akéhokoľvek iného skleníkového plynu uvedeného v prílohe č.2, ktoré má ekvivalentný potenciál globálneho otepľovania,
n)	priznanou jednotkou tona ekvivalentu oxidu uhličitého; v prípade nadobudnutia platnosti Kjótskeho protokolu jednotka z priznaného množstva podľa článku 3 odsek 7 Kjótskeho protokolu,

Povolenie
§ 3

Na vypúšťanie skleníkových plynov alebo znečisťujúcich látok z prevádzky alebo jej časti do ovzdušia sa vyžaduje povolenie vydané podľa § 5.

§ 4
Žiadosť o povolenie

(1)	Žiadosť o povolenie na vypúšťanie skleníkových plynov do ovzdušia obsahuje
a)	identifikačné údaje  prevádzkovateľa, pričom
1. právnická osoba uvedie - obchodné meno, sídlo a miesto podnikania, právnu formu právnickej osoby a identifikačné číslo, ak je pridelené; prevádzkovateľ zapísaný v obchodnom registri alebo v inej evidencii podnikateľov ustanovenej zákonom aj výpis z obchodného registra alebo inej evidencie podnikateľov,
2. fyzická osoba uvedie – meno a priezvisko, bydlisko, miesto podnikania a    identifikačné číslo, ak je pridelené; prevádzkovateľ zapísaný v obchodnom registri alebo v inej evidencii podnikateľov ustanovenej zákonom aj výpis z obchodného registra alebo inej evidencie podnikateľov,
b)	názov a adresu prevádzky,
c)	opis prevádzky a činností v nej vykonávaných vrátane používanej technológie,
d)	opis surovín a pomocných materiálov, ktorých používanie spôsobuje emisie skleníkových plynov,
e)	opis zdrojov emisií skleníkových plynov z prevádzky,
f)	návrh postupu alebo schválený postup zisťovania množstva emitovaných skleníkových plynov,)
g)	bilanciu emisií skleníkových plynov od roku 1990 alebo od uvedenia prevádzky do činnosti, podľa toho, čo nastalo neskôr,
h)	netechnické zhrnutie údajov uvedených v písmenách c) až g).

(2)	Žiadosť o povolenie na vypúšťanie znečisťujúcich látok do ovzdušia obsahuje
a)	identifikačné údaje  prevádzkovateľa, pričom
1. právnická osoba uvedie - obchodné meno, sídlo a miesto podnikania, právnu formu právnickej osoby a identifikačné číslo, ak je pridelené; prevádzkovateľ zapísaný v obchodnom registri alebo v inej evidencii podnikateľov ustanovenej zákonom aj výpis z obchodného registra alebo inej evidencie podnikateľov,
2. fyzická osoba uvedie – meno a priezvisko, bydlisko, miesto podnikania a identifikačné číslo, ak je pridelené; prevádzkovateľ zapísaný v obchodnom registri alebo v inej evidencii podnikateľov ustanovenej zákonom aj výpis z obchodného registra alebo inej evidencie podnikateľov,
b)	názov a adresu prevádzky,
c)	kategorizáciu zdroja znečisťovania ovzdušia,)
d)	návrh postupu alebo schválený postup zisťovania množstva emitovaných znečisťujúcich látok,1)
e)	bilanciu emisií znečisťujúcich látok za posledné tri roky.

(3)	Prevádzkovateľ prevádzky
a)	ktorá bude uvedená do činnosti po nadobudnutí účinnosti tohto zákona je povinný podať žiadosť o povolenie na vypúšťanie skleníkových plynov do ovzdušia alebo žiadosť o povolenie na vypúšťanie znečisťujúcich látok do ovzdušia najneskôr v čase podania žiadosti na jej užívanie,
b)	ktorý chce byť dobrovoľným účastníkom schémy obchodovania podáva žiadosť o povolenie na vypúšťanie skleníkových plynov do ovzdušia najneskôr tri mesiace pred požadovaným zaradením do schémy obchodovania.

(4)	Žiadosť podľa odseku 1 alebo podľa odseku 2 sa podáva príslušnému obvodnému úradu životného prostredia. 
§ 5
Podmienky a obsah povolenia

(1)	Obvodný úrad životného prostredia na základe posúdenia žiadosti podľa § 4 vydá prevádzkovateľovi povolenie, ak prevádzkovateľ spĺňa požiadavky na monitorovanie emisií skleníkových plynov a podávanie správ uvedené v prílohe č. 4 a ustanovené v osobitnom predpise1) alebo požiadavky na monitorovanie emisií znečisťujúcich látok ustanovené v osobitnom predpise.1) Povolenie sa môže vzťahovať na jednu alebo viac prevádzok na tom istom mieste prevádzkovaných tým istým prevádzkovateľom a súčasne možno udeliť povolenie na vypúšťanie emisií skleníkových plynov a emisií znečisťujúcich látok.

(2)	Povolenie okrem všeobecných náležitostí rozhodnutia podľa všeobecného predpisu o správnom konaní) obsahuje
a)	opis činností vykonávaných v prevádzke a emisií z nej,
b)	požiadavky na monitorovanie emisií určujúce metodiku a frekvenciu monitorovania, postup zisťovania množstva emisií skleníkových plynov alebo znečisťujúcich látok, ktorý bol schválený alebo schválenie návrhu takéhoto postupu, 
c)	požiadavky na podávanie správ o emisiách, 
d)	povinnosti prevádzkovateľov podľa § 13.

(3)	Lehota na vydanie povolenia je 60 dní odo dňa začatia konania.

(4)	Obvodný úrad životného prostredia do desiatich dní odo dňa nadobudnutia právoplatnosti povolenia zašle kópiu povolenia Ministerstvu životného prostredia Slovenskej republiky (ďalej len „ministerstvo“).

(5)	Ak sa vydáva povolenie na vypúšťanie emisií skleníkových plynov z prevádzky, v ktorej sa vykonávajú činnosti uvedené v prílohe č. 1 osobitného zákona) podmienky a postupy určené v povolení musia zohľadňovať podmienky a postupy určené v integrovanom povolení podľa osobitného predpisu14), ak je integrované povolenie vydané.
  
§ 6
Zmena povolenia

(1)	Prevádzkovateľ je povinný oznámiť obvodnému úradu životného prostredia každú pripravovanú zmenu charakteru, fungovania alebo rozšírenia prevádzky, ktorá môže byť dôvodom pre zmenu povolenia alebo pre vyradenie zo schémy obchodovania alebo zo systému obchodovania. Obvodný úrad životného prostredia zmení povolenie, ak je to potrebné alebo vydá rozhodnutie o vyradení prevádzky zo schémy obchodovania alebo zo systému obchodovania v prípade, že jej prevádzkovateľ nezostane dobrovoľným účastníkom schémy obchodovania. Na konanie o zmene povolenia sa primerane vzťahujú ustanovenia § 4 ods. 4 a § 5.

(2)	Práva a povinnosti prevádzkovateľa určené v povolení prechádzajú aj na jeho právneho nástupcu. Nový prevádzkovateľ je povinný oznámiť obvodnému úradu životného prostredia, ministerstvu a ministerstvom poverenej organizácii (ďalej len „správca registra“) zmenu prevádzkovateľa a svoje identifikačné údaje podľa § 4 do desiatich dní odo dňa účinnosti prechodu práv a povinností.  

DRUHÁ ČASŤ
Obchodovanie s kvótami

§ 7
Účastníci schémy obchodovania a účastníci systému obchodovania

(1)	Účastníkom schémy obchodovania môže byť okrem povinných účastníkov schémy obchodovania a dobrovoľných účastníkov schémy obchodovania aj každá iná osoba, ak sa prihlási do registra kvót (ďalej len „register“).  

(2)	Účastníkom systému obchodovania môže byť okrem povinných účastníkov systému obchodovania aj každá iná osoba, ak sa prihlási do registra. 

(3)	Prevádzkovateľ prevádzky, v ktorej sa vykonáva jedna alebo viac činností uvedených v prílohe č.1 tabuľka C, ktorému sa vydá povolenie po ukončení prideľovania kvót znečisťujúcich látok na príslušné obchodovateľné obdobie, sa stane účastníkom systému obchodovania až v nasledujúcom obchodovateľnom období.

(4)	Vlastniť kvóty a obchodovať s nimi môže len účastník schémy obchodovania alebo účastník systému obchodovania.

(5)	Žiadateľ, ktorý chce byť účastník schémy obchodovania alebo účastník systému obchodovania a nie je povinným účastníkom schémy obchodovania alebo povinným účastníkom systému obchodovania, alebo dobrovoľným účastníkom schémy obchodovania podáva ministerstvu žiadosť o zapísanie do registra, ktorá obsahuje  
a)	Identifikačné údaje  - obchodné meno, sídlo a miesto podnikania, právnu formu právnickej osoby a identifikačné číslo, ak je pridelené; právnická osoba zapísaná v obchodnom registri alebo v inej evidencii podnikateľov ustanovenej zákonom aj výpis z obchodného registra alebo inej evidencie podnikateľov,
b)	meno, priezvisko a bydlisko a rodné číslo, ak ide o fyzickú osobu,
c)	vymedzenie záujmu o účasť v schéme obchodovania alebo účasť v systéme obchodovania, alebo účasť v oboch mechanizmoch obchodovania s kvótami.

(6)	Správca registra bezodkladne zapíše žiadateľa do registra a zriadi mu účet kvót na základe pokynu ministerstva. Ministerstvo vydá pokyn do 30 dní odo dňa doručenia žiadosti podľa odseku 5. Zapísaním do registra sa žiadateľ stáva účastníkom schémy obchodovania alebo účastníkom systému obchodovania, alebo účastníkom schémy obchodovania aj účastníkom systému obchodovania.

(7)	Správca registra bezodkladne zapíše povinných a dobrovoľných účastníkov schémy obchodovania a povinných účastníkov systému obchodovania do registra a zriadi im účet kvót na základe pokynu ministerstva, ktoré ho vydá do 30 dní odo dňa doručenia kópie povolenia.
§ 8
Plán 

(1)	Ministerstvo spracuje plán osobitne pre účastníkov schémy obchodovania prevádzkujúcich prevádzky podľa § 24 ods. 1 písm. a) a počnúc päťročným obchodovateľným obdobím začínajúcim 1. januára 2008 plán osobitne pre účastníkov schémy obchodovania prevádzkujúcich prevádzky podľa § 24 ods. 1 písm. b) a dobrovoľných účastníkov schémy obchodovania. Plán musí byť založený na objektívnych a transparentných kritériách a v prípade účastníkov schémy obchodovania prevádzkujúcich prevádzky podľa § 24 ods. 1 písm. a) musí zohľadňovať kritériá uvedené v prílohe č. 3.

(2)	Ministerstvo pri spracovaní plánu prihliada aj na potrebu pridelenia kvót novým účastníkom schémy obchodovania a za tým účelom vytvorí rezervu kvót, ktorá bude na účte kvót ministerstva.

(3)	Pre účastníkov schémy obchodovania prevádzkujúcich prevádzky podľa § 24 ods. 1 písm. a) pre obchodovateľné obdobie uvedené v § 9 ods.1 ministerstvo vydá plán a oznámi ho komisii a každému členskému štátu Európskej únie najneskôr do 31. októbra 2004. Pre nasledujúce obchodovateľné obdobia plán vydáva a oznamuje komisii a každému členskému štátu Európskej únie najneskôr osemnásť mesiacov pred začiatkom príslušného obdobia.

(4)	Pre účastníkov schémy obchodovania prevádzkujúcich prevádzky podľa § § 24 ods. 1 písm. b) pre obchodovateľné obdobie uvedené v § 9 ods.2 a pre nasledujúce obchodovateľné obdobia ministerstvo vydá plán najneskôr osemnásť mesiacov pred začiatkom príslušného obdobia.

(5)	Ministerstvo je povinné zverejniť návrh plánu na svojej internetovej stránke najmenej na 30 dní tak, aby sa s ním mohli oboznámiť účastníci schémy obchodovania a verejnosť.

(6)	Účastníci schémy obchodovania a verejnosť majú v lehote podľa odseku 5 právo podať k návrhu plánu písomné pripomienky ministerstvu.

(7)	Ministerstvo je povinné najneskôr do 30 dní od uplynutia lehoty podľa odseku 5 uskutočniť verejné prerokovanie návrhu plánu a pri dopracúvaní plánu prihliadať na podané písomné pripomienky alebo pripomienky uplatnené najneskôr na verejnom prerokovaní. Prihliada sa len na odôvodnené vecné pripomienky.

(8)	Ak komisia odmietne plán do troch mesiacov od jeho oznámenia podľa odseku 3 alebo odmietne ktorýkoľvek z jeho aspektov na základe nesúladu s kritériami uvedenými v prílohe č. 3, ministerstvo navrhne zmeny a doplnenia plánu. Zmeny a doplnenia plánu ministerstvo zverejní na svojej internetovej stránke na 10 dní. Účastníci schémy obchodovania a verejnosť majú v tejto lehote právo podať k zmenám a doplneniam návrhu plánu písomné pripomienky ministerstvu. Po vyhodnotení pripomienok ministerstvo zašle upravený plán komisii. 

(9)	Plán podľa odseku 3 sa po prijatí komisiou už nemôže meniť a po zverejnení na internete sa stáva platným. Platný plán je pre ministerstvo a príslušných účastníkov schémy obchodovania záväzný.
(10)	Plán podľa odseku 4 sa po dopracovaní podľa odseku 7 a po zverejnení na internete sa už nemôže meniť a stáva pre ministerstvo a príslušných účastníkov schémy obchodovania záväzný. 

§ 9
Pridelenie a vydanie kvót skleníkových plynov

(1)	Pre trojročné obchodovateľné obdobie začínajúce 1. januára 2005 ministerstvo na základe platného plánu bezodplatne pridelí kvóty do 28. februára 2005 všetkým povinným účastníkom schémy obchodovania prevádzkujúcim prevádzky podľa § 24 ods. 1 písm. a); o pridelení kvót vydá účastníkom schémy obchodovania potvrdenie. 

(2)	Pre päťročné obchodovateľné obdobie začínajúce 1. januára 2008 a pre každé nasledujúce päťročné obchodovateľné obdobie ministerstvo na základe plánu (§ 8 ods. 10), v prípade účastníkov schémy obchodovania prevádzkujúcich prevádzky podľa § 24 ods. 1 písm. a) na základe platného plánu (§ 8 ods. 9), bezodplatne pridelí kvóty najneskôr dvanásť mesiacov pred začiatkom príslušného obdobia všetkým povinným účastníkom schémy obchodovania a dobrovoľným účastníkom schémy obchodovania; o pridelení kvót vydá účastníkom schémy obchodovania potvrdenie.
 
(3)	Kvóty podľa odsekov 1 alebo 2 možno prideliť len na základe plánu podľa § 8 ods. 9 alebo 10.

(4)	Novým účastníkom schémy obchodovania ministerstvo bezodplatne pridelí kvóty z rezervy kvót, ktoré vydá do 60 dní odo dňa doručenia kópie povolenia; o pridelení kvót vydá účastníkom schémy obchodovania potvrdenie. Ministerstvo prideľuje kvóty novým účastníkom schémy obchodovania, v poradí podľa času doručenia písomnej žiadosti o povolenie emitovať skleníkové plyny, až do vyčerpania rezervy kvót.  

(5)	Nepridelenú časť rezervy kvót môže ministerstvo predať priamo na dražbe kvót) ľubovolnému účastníkovi schémy obchodovania. Ak kvóty predá, primerane sa uplatní § 12. Peňažné prostriedky získané z predaja kvót sú príjmom štátneho rozpočtu.

(6)	Ministerstvo môže pri prideľovaní kvót podľa odsekov 1 až 3 alebo pri predaji kvót podľa odseku 4 obmedziť použitie kvót skleníkových plynov alebo ich častí na pokrytie emisií určitých kategórií prevádzok alebo obmedziť možnosti prenosu kvót alebo ich častí len na určité štáty.

(7)	Obmedzenia obchodovania s kvótami podľa odseku 6 budú vyznačené v registračnom čísle kvóty. Tieto obmedzenia nie je možné zmeniť po pridelení alebo predaji kvót.

(8)	Kvóty pridelené podľa odsekov 1, 2 a 4 zapisuje na pokyn ministerstva správca registra do registra každoročne do 28. februára v roku, v množstve rovnajúcom sa proporčnému podielu celkového množstva pridelených kvót na príslušné obchodovateľné obdobie. Ak bude novému účastníkovi schémy obchodovania pridelená kvóta po uvedenom termíne, zapíše sa jej proporčné množstvo v príslušnom roku do registra do 30 dní odo dňa vydania potvrdenia o jej pridelení. 

(9)	Ministerstvo pridelí podľa odseku 2 všetkým povinným účastníkom schémy obchodovania prevádzkujúcim prevádzky podľa § 24 ods. 1 písm. b) a dobrovoľným účastníkom schémy obchodovania kvótu v priznaných jednotkách.  

(10)	Ak je prevádzka podľa § 24 ods. 1 písm. a) vyradená zo schémy obchodovania a ten istý prevádzkovateľ počas toho istého obchodovateľného obdobia uvedie na tom istom mieste do prevádzky novú prevádzku podľa § 24 ods. 1 písm. a), tejto novej prevádzke ministerstvo pridelí kvótu z rezervy kvót, zmenšenú o časť kvóty pridelenej vyradenej prevádzke, zostávajúcu po odovzdaní kvóty podľa § 13 ods. 1 písm. b). 

(11)	Ak dôjde počas obdobia uvedeného v odseku 1 v prevádzke podľa § 24 ods. 1 písm. a) k podstatnému zvýšeniu emisií z dôvodu nepredvídateľnej mimoriadnej udalosti, prevádzkovateľ bezodkladne informuje ministerstvo, ktoré požiada komisiu o súhlas s dodatočným zvýšením kvóty. V prípade, ak komisia vydá súhlas, ministerstvo môže dodatočne kvótu primerane zvýšiť. Časť kvóty, o ktorú bola pôvodná kvóta zvýšená, nemôže byť predmetom prenosu.

§ 10
Pridelenie a vydanie kvót znečisťujúcich látok

(1)	Obchodovateľné obdobie s kvótami znečisťujúcich látok trvá jeden kalendárny rok. 

(2)		Ministerstvo najneskôr deväť mesiacov pred začiatkom obchodovateľného obdobia ustanoví celkové množstvo kvót znečisťujúcich látok, ktoré vydá pre príslušné obchodovateľné obdobie a ktoré sa zapíšu do registra na účet kvót ministerstva. Súčasne určí množstvo kvót v členení podľa okresov, ktoré môžu byť z účtu kvót ministerstva bezodplatne pridelené všetkým povinným účastníkom systému obchodovania. 

(3)		Po ustanovení kvót podľa odseku 2, príslušný obvodný úrad životného prostredia rozhodnutím bezodplatne pridelí kvóty všetkým povinným účastníkom systému obchodovania prevádzkujúcim prevádzky v jeho územnej pôsobnosti tak, aby sa kvóty určené pre okres neprekročili.   

(4)		Obvodný úrad životného prostredia vydá povinným účastníkom systému obchodovania rozhodnutie o pridelení kvót najneskôr tri mesiace pred začiatkom obchodovateľného obdobia. Pri vydávaní rozhodnutia o pridelení kvót vychádza najmä z
a)	množstva kvót znečisťujúcich látok určeného pre okres v príslušnom obchodovateľnom období,
b)	množstva emisií znečisťujúcej látky vypusteného z prevádzky za predchádzajúce roky,
c)	podnikateľského zámeru v nadväznosti na prevádzkovanie prevádzky,
d)	predpokladanej regionálnej potreby tepla,
e)	programu znižovania emisií z prevádzky,)
f)	programu na zlepšenie kvality ovzdušia.)

(5)	Obvodný úrad životného prostredia do desiatich dní odo dňa nadobudnutia právoplatnosti rozhodnutia o pridelení kvót zašle kópiu rozhodnutia ministerstvu, ktoré na jeho základe vydá pokyn správcovi registra na prenos kvóty a jej zapísanie v registri na účet kvót povinného účastníka systému obchodovania.

(6)		Ak po pridelení kvót podľa odsekov 3 a 4 zostanú na účte kvót ministerstva nepridelené kvóty, ministerstvo môže tieto kvóty predať priamo na dražbe kvót5) ľubovolnému účastníkovi systému obchodovania. Ak kvóty predá, vydá pokyn správcovi registra na prenos kvóty a jej zapísanie v registri na účet kvót účastníka systému obchodovania. Peňažné prostriedky získané z predaja kvót sú príjmom štátneho rozpočtu. 

(7)		Zakazuje sa prenos kvót alebo ich častí, ktorý zvyšuje pridelenú kvótu účastníkovi systému obchodovania, ak má prevádzku umiestnenú v oblasti riadenia kvality ovzdušia,) v ktorej sú prekračované limitné hodnoty tej znečisťujúcej látky, ktorej kvóty sa majú preniesť. 

(8)	Pri prenose kvót podľa § 12 ods. 2 sa môžu kvóty určené pre okres podľa odseku 2 prekročiť.        

(9)	Informácie o určených kvótach a ich prenosoch sa sprístupňujú v registri.

§ 11
Register 

(1)	Ministerstvo pre zabezpečenie presnej evidencie vydávania, prideľovania, vlastnenia, prenosu a zrušenia kvót vytvorí a spravuje register prostredníctvom správcu registra. Register musí byť trvale prístupný verejnosti a musí obsahovať oddelené účty kvót, aby sa zaznamenávali kvóty vlastnené každou osobou, ktorej sa kvóty vydávajú alebo prenášajú, alebo od ktorej sa prenášajú. Nesprístupňujú sa osobné údaje podľa osobitného zákona.)  

(2)	Register okrem zoznamu účastníkov schémy obchodovania a  účastníkov systému obchodovania obsahuje 
a)	účet  kvót ministerstva,
b)	osobitne vedené účty kvót povinných účastníkov schémy obchodovania a účastníkov systému obchodovania,
c)	účty kvót dobrovoľných účastníkov schémy obchodovania,
d)	osobitne vedené účty kvót ostatných účastníkov schémy obchodovania a účastníkov systému obchodovania,
e)	záznam o zrušených kvótach ,
f)	záznam o automaticky zrušených kvótach,
g)	záznam o exportovaných kvótach,
h)	záznam o importovaných kvótach.

(3)		Kvóta je vo vlastníctve účastníka schémy obchodovania alebo účastníka systému obchodovania, ak je v registri zapísaná na jeho účte kvót. 

(4)		Každá vydaná a pridelená tona kvóty skleníkového plynu alebo znečisťujúcej látky musí mať ministerstvom pridelené registračné číslo kvóty, ktorým je v registri jednoznačne identifikovateľná čo umožní sledovať jej pohyb v schéme obchodovania alebo v systéme obchodovania počas celého obchodovateľného obdobia. 

(5)		Registračné číslo kvóty musí rozlišovať každú tonu kvóty podľa toho, či bola pridelená podľa prílohy č.1 tabuľka A, tabuľka B alebo tabuľka C, podľa obdobia jej platnosti, podľa možnosti jej prenosu podľa § 12 a podľa štátu jej pôvodu a roku jej vydania.

(6)		Jedna tona kvóty označená svojím registračným číslom môže byť vo vlastníctve len jedného účastníka schémy obchodovania alebo účastníka systému obchodovania.

§ 12
Prenos, odovzdanie, zrušenie kvót

(1)		Vydané kvóty skleníkových plynov alebo ich časti pridelené na príslušné obchodovateľné obdobie sa môžu podľa určenia možnosti ich prenosu  podľa § 9 ods. 5 prenášať bez akýchkoľvek ďalších obmedzení medzi
a)	účastníkmi schémy obchodovania zo Slovenskej republiky,
b)	účastníkmi schémy obchodovania podľa písmena a) a zahraničnými účastníkmi schémy obchodovania z členského štátu Európskej únie,
c)	zahraničným účastníkom schémy obchodovania z členského štátu Európskej únie a osobami z členského štátu Európskej únie, ktorý nie je účastníkom schémy obchodovania,
d)	účastníkmi schémy obchodovania podľa písmena a) alebo b) a účastníkmi schémy obchodovania zo štátov  z prílohy B Kjótskeho protokolu.

(2)	Vydané kvóty znečisťujúcich látok alebo ich časti pridelené na príslušné obchodovateľné obdobie sa pri dodržaní podmienky podľa § 10 ods. 7  môžu prenášať medzi účastníkmi systému obchodovania bez akýchkoľvek ďalších obmedzení do 15. februára roka nasledujúceho po príslušnom obchodovateľnom období.

(3)		Prenos kvóty alebo jej časti zaeviduje v registri správca registra na účte kvót účastníka schémy obchodovania alebo účastníka systému obchodovania na základe žiadosti účastníkov, medzi ktorými sa prenos uskutočňuje. Žiadosť o zaevidovanie prenosu kvóty sa zasiela správcovi registra písomne alebo elektronicky. Na tento účel je každý účastník schémy obchodovania alebo účastník systému obchodovania povinný určiť svojho zástupcu, ktorý môže požadovať zaevidovanie prenosu kvóty a písomne oznámiť správcovi registra jeho identifikačné údaje.
  
(4)	Kvóty skleníkových plynov vydané príslušným orgánom iného členského štátu Európskej únie alebo štátu z prílohy B Kjótskeho protokolu sú rovnocenné kvótam skleníkových plynov vydaným ministerstvom a môžu byť ich vlastníkom použité na účel plnenia povinnosti prevádzkovateľa podľa odseku 5.

(5)		Odovzdané alikvotné časti kvót skleníkových plynov podľa § 13 ods. 1 písm. b) správca registra následne zruší. Správca registra vždy zruší všetky kvóty alebo ich časti, ak o to požiada vlastníkom určený zástupca.

(6)		Správca registra zruší kvóty znečisťujúcich látok alebo ich časti na základe oznámenia obvodného úradu životného prostredia vydávajúceho rozhodnutie podľa osobitného predpisu); vždy zruší všetky kvóty alebo ich časti, ak o to požiada vlastníkom určený zástupca.

§ 13
Povinnosti prevádzkovateľov

(1)	Prevádzkovateľ,  ktorý je  povinným účastníkom schémy obchodovania je povinný
a)	predložiť obvodnému úradu životného prostredia každoročne do 15. marca správu o emisiách skleníkových plynov z prevádzky počas predchádzajúceho kalendárneho roka overenú oprávneným overovateľom ako správnu podľa kritérií uvedených v prílohe č.5, 
b)	predložiť správcovi registra každoročne, najneskôr do 30. apríla, správu podľa písmena a) aj s potvrdením obvodného úradu životného prostredia o jej správnosti a súčasne mu odovzdať alikvotnú časť kvóty skleníkových plynov v množstve rovnajúcom sa celkovým emisiám z prevádzky počas predchádzajúceho kalendárneho roka podľa overenej správy, pričom povinní účastníci schémy obchodovania prevádzkujúci prevádzky podľa § 24 ods. 1 písm. a) nemôžu na tento účel použiť priznané jednotky.
c)	neuskutočňovať prenosy kvót skleníkových plynov po 31. marci kalendárneho roka, ak nie je jeho správa podľa písmena a) do uvedeného termínu overená ako správna. To platí až do overenia správnosti správy.
 
(2)		Povinnosti povinného účastníka schémy obchodovania platia aj pre každého dobrovoľného účastníka schémy obchodovania odo dňa vstupu do schémy obchodovania.

(3)		Prevádzkovateľ, ktorý je  povinným účastníkom systému obchodovania, je povinný
a)	predložiť obvodnému úradu životného prostredia správu o emisiách znečisťujúcich látok podľa osobitného predpisu) s uvedením množstva kvót na účte kvót, ktorých je vlastníkom k 15. februáru roka nasledujúceho po príslušnom obchodovateľnom období,
b)	odovzdať správcovi registra do 30 dní po nadobudnutí právoplatnosti rozhodnutia podľa osobitného predpisu10) také množstvo kvót znečisťujúcej látky, aké podľa tohto rozhodnutia emitoval v príslušnom obchodovateľnom období. 

§ 14
Platnosť kvót

(1)		Kvóty platia len počas obchodovateľného obdobia, pre ktoré boli vydané (§ 9 ods.1 a 2  a § 10 ods.1).

(2)		Ak nebudú kvóty vydané pre príslušné obchodovateľné obdobie zrušené podľa § 12 ods. 5 a 6 všetky zostávajúce kvóty alebo ich časti zruší správca registra automaticky štyri mesiace po skončení každého obchodovateľného obdobia pre skleníkové plyny alebo tri mesiace po doručení oznámenia podľa § 12 ods. 6.

§ 15
Oprávnený overovateľ

(1) Oprávnený overovateľ je fyzická osoba, ktorá overuje správy predkladané podľa § 13 ods. 1 písm. a) a má oprávnenie na výkon tejto činnosti vydané ministerstvom. Oprávneným overovateľom sa odborne spôsobilá fyzická osoba stáva momentom vydania oprávnenia. 

(2) Oprávnenie podľa odseku 1 možno vydať fyzickej osobe, ktorá
a)	je bezúhonná,
b)	preukáže odbornú spôsobilosť úspešným zložením skúšky, v ktorej preukáže potrebnú úroveň vedomostí o technológiách v príslušných kategóriách priemyselných činností a v druhoch prevádzok podľa prílohy č.1, pre ktoré chce byť oprávneným overovateľom; skúšku zabezpečuje ministerstvo,  
c)	spĺňa kvalifikačné predpoklady podľa odseku 8,
d)	predložila ministerstvu žiadosť o vydanie oprávnenia na overovanie správ predkladaných podľa § 13 ods.1 písm. a) alebo žiadosť o zmenu rozsahu oprávnenia podľa odseku 3 písm. b), 
e)	uhradila správny poplatok podľa osobitného predpisu.)

(3) Oprávnenie vydané podľa ods. 1 obsahuje
a)	meno, priezvisko, bydlisko a dátum narodenia oprávneného overovateľa,  
b)	rozsah obsahujúci vymedzenie kategórií a druhov prevádzok, pre ktoré môže overovať správy,  
c)	dobu platnosti oprávnenia, ktorá je päť  rokov odo dňa vydania oprávnenia, s uvedením možnosti jeho predĺženia,
d)	identifikačné číslo oprávnenia,
e)	dátum vydania oprávnenia.

(4) Oprávnený overovateľ je povinný nahlásiť ministerstvu zmeny údajov uvedených v odseku 3 písm. a).

(5)	Ministerstvo môže uložiť oprávnenému overovateľovi, aby sa podrobil overeniu odbornej spôsobilosti podľa ods. 2 písm. b) v  prípade zásadných zmien v príslušných  všeobecne  záväzných  právnych  predpisoch, alebo  v prípade zistenia závažných nedostatkov v jeho činnosti. Pri overení odbornej spôsobilosti oprávnený overovateľ nepredkladá ministerstvu žiadosť podľa ods. 2 písm. d). 

(6)	Ministerstvo vedie register oprávnených overovateľov.

(7)	Za bezúhonnú fyzickú osobu podľa ods. 2 písmeno a) sa považuje ten, kto nebol právoplatne odsúdený za úmyselný trestný čin alebo za trestný čin, pri ktorom došlo k ohrozeniu životného prostredia. Bezúhonnosť sa preukazuje výpisom z registra trestov, ktorý nie je starší ako tri mesiace. 

(8)	Kvalifikačným predpokladom podľa ods. 2 písmeno c) je vysokoškolské vzdelanie technického smeru druhého stupňa a najmenej trojročná odborná prax alebo vysokoškolské vzdelanie technického smeru prvého stupňa a najmenej šesťročná odborná prax.

(9)	Odborná prax, ktorá sa započítava do kvalifikácie podľa odseku 8, je činnosť

a)	v oblasti zisťovania množstva vypúšťaných skleníkových plynov,
b)	v preverovaní údajov o množstvách vypúšťaných skleníkových plynov,
c)	v zisťovaní a preverovaní údajov, ktoré slúžia ako podklad pre zisťovanie množstva vypúšťaných skleníkových plynov,

 v kategóriách priemyselných činností a v druhoch prevádzok, pre ktoré chce byť oprávneným overovateľom.

(10)	 Oprávnený overovateľ nemôže overovať správy predkladané podľa § 13 ods. 1 písm. a) prevádzkovateľmi, s ktorými je personálne, ekonomicky alebo inak zmluvne prepojený.

(11) Oprávnenie zaniká

 a) smrťou   oprávneného overovateľa,
b) rozhodnutím ministerstva o zrušení oprávnenia,
c) uplynutím času, na ktoré bolo oprávnenie udelené.

(12) Ministerstvo zruší oprávnenie ak

 a) oprávnený overovateľ o to požiada,
 b)oprávnený overovateľ prestane spĺňať niektorú z podmienok udelenia oprávnenia uvedených v odseku 2.

(13) Ministerstvo môže zrušiť oprávnenie alebo zmeniť rozsah oprávnenia ak zistí nedostatky vo výkone  činnosti oprávneného overovateľa alebo v plnení jej oznamovacej povinnosti.

TRETIA ČASŤ
Štátna správa

§ 16
Orgány štátnej správy

	Štátnu správu podľa tohto zákona vykonávajú
a)	ministerstvo, 
b)	krajský úrad životného prostredia,
c)	obvodný úrad životného prostredia.  

§ 17
Ministerstvo 

(1)		Ministerstvo 
a)	je ústredným orgánom štátnej správy vo veciach obchodovania s kvótami 
b)	vykonáva hlavný štátny dozor vo veciach obchodovania s kvótami,  
c)	vypracováva a vydáva plán pre skleníkové plyny (§ 8) a oznamuje ho komisii a ostatným štátom  Európskej únie,
d)	prideľuje kvóty skleníkových plynov účastníkom schémy obchodovania podľa § 9 ods. 1 a 2,
e)	môže obmedziť použitie kvót skleníkových plynov alebo ich častí alebo možnosť ich prenosu podľa § 9 ods.6,
f)	predáva kvóty z rezervy kvót skleníkových plynov, ktoré neboli pridelené novým účastníkom schémy obchodovania podľa § 9 ods.5, 
g)	predáva nepridelené kvóty znečisťujúcich látok podľa §10 ods.6,
h)	spravuje nepridelené priznané jednotky a je oprávnené s nimi obchodovať,
i)	ako zodpovedný orgán spravuje register prostredníctvom správcu registra,
j)	je vo vzťahu ku  komisii notifikačným orgánom a podáva jej správy vo veciach obchodovania s kvótami skleníkových plynov,
k)	ako zodpovedný orgán podľa písm. i) nariaďuje každoročne správcovi registra po 31. marci zablokovať prenosy kvót skleníkových plynov prevádzkovateľa, ktorý je povinným alebo dobrovoľným účastníkom schémy obchodovania, ak nie je jeho správa podľa § 13 ods. 1 písm. a) do uvedeného termínu overená ako správna. To platí až do overenia správnosti správy,
l)	uzatvára dohody s tretími krajinami, uvedenými v prílohe B Kjótskeho protokolu, ktoré ratifikovali protokol o vzájomnom uznávaní priznaných jednotiek,
m)	vydáva oprávnenia podľa §15 ods. 1, overuje odbornú spôsobilosť a vedie register oprávnených osôb.  

(2)	Ministerstvo vydá všeobecne záväzný právny predpis, ktorým ustanoví
a)	národné emisné stropy) a celkové množstvo kvót znečisťujúcich látok, ktoré vydá pre príslušné obchodovateľné obdobie v členení podľa okresov,
b)	podrobnosti o náležitostiach žiadosti o vydanie oprávnenia, o preukazovaní a overovaní splnenia predpokladov na vydanie oprávnenia, o overovaní odbornej spôsobilosti, o vydaní oprávnenia, o čase jeho platnosti, o predlžovaní jeho platnosti, o zániku oprávnenia a o registri oprávnených osôb.

§ 18
Krajský úrad životného prostredia a obvodný úrad životného prostredia

(1)	Krajský úrad životného prostredia rozhoduje v druhom stupni o veciach, v ktorých rozhoduje obvodný úrad životného prostredia v prvom stupni podľa odseku 2 písm. a), c) a h).  
(2)	Obvodný úrad životného prostredia
a)	rozhoduje o vydaní povolenia, jeho aktualizácii alebo o vyradení prevádzky zo schémy obchodovania,
b)	oznamuje vydanie povolenia, jeho aktualizáciu alebo vyradenie prevádzky zo schémy obchodovania ministerstvu,
c)	rozhoduje o pridelení kvót znečisťujúcich látok povinným účastníkom systému obchodovania,
d)	vykonáva štátny dozor vo veciach obchodovania s kvótami,
e)	vydáva prevádzkovateľom, ktorí sú povinnými alebo dobrovoľnými účastníkmi schémy obchodovania potvrdenia o správnosti správy predloženej podľa § 13 ods. 1 písmena a),
f)	oznamuje ministerstvu, ak prevádzkovateľ nepredloží správu podľa § 13 ods.1 písm. a) alebo správa nie je overená ako správna,
g)	oznamuje správcovi registra množstvá emisií znečisťujúcich látok z prevádzok povinných účastníkov systému obchodovania do 30 dní odo dňa nadobudnutia právoplatnosti rozhodnutia podľa osobitného predpisu10),
h)	ukladá pokuty za správne delikty.

 ŠTVRTÁ ČASŤ
Spoločné, prechodné, záverečné a zrušovacie ustanovenia 

§ 19
Iné správne delikty 

(1)		Obvodný úrad životného prostredia uloží prevádzkovateľovi, ktorý je povinným účastníkom schémy obchodovania alebo dobrovoľným účastníkom schémy obchodovania a ktorý do 30. apríla každého roku neodovzdá správcovi registra alikvotnú časť kvóty potrebnú na pokrytie emisií za predchádzajúci rok, pokutu vo výške 4 000 Sk za každú nepokrytú tonu ekvivalentu oxidu uhličitého emitovaného z prevádzky. Zaplatenie pokuty za prekročenie emisií nezbavuje prevádzkovateľa povinnosti odovzdať správcovi registra alikvotnú časť kvóty rovnajúcu sa príslušnému prekročeniu emisií pri odovzdávaní kvót za nasledovný kalendárny rok. Počas obchodovateľného obdobia uvedeného v § 9 ods.1 je výška pokuty za tonu ekvivalentu oxidu uhličitého 1 600 Sk.

(2)		Obvodný úrad životného prostredia môže uložiť prevádzkovateľovi pokutu do 500 000 Sk, ak
a)	nepodá  v určenej lehote žiadosť o povolenie,
b)	nedodržiava požiadavky na monitorovanie emisií skleníkových plynov alebo na podávanie správ o ich emisiách ustanovené v povolení,
c)	neoznámi údaje ustanovené v § 6 ods. 1,   
d)	nesplní v určenej lehote povinnosti ustanovené v § 13 ods.1.

(3)		Obvodný úrad životného prostredia uloží pokutu do jedného roka odo dňa keď zistil porušenie povinnosti, najneskôr do troch rokov odo dňa keď k porušeniu povinnosti došlo.   

(4)	Obvodný úrad životného prostredia pri porušení povinností prevádzkovateľa, ktorý je povinným účastníkom systému obchodovania, ktoré sú ustanovené v povolení vydanom podľa § 5 ods.2 písm. b) a c) a v § 13 ods. 3 postupuje podľa osobitných predpisov10).

(5)		Ministerstvo zverejňuje na svojej internetovej stránke prevádzkovateľov, ktorí porušia požiadavku na odovzdanie adekvátneho množstva kvóty podľa § 13 ods.1 písm. b) a § 13 ods. 3.

(6)		Pokuty uložené obvodným úradom životného prostredia podľa tohto zákona sú príjmom štátneho rozpočtu.

§ 20
Prístup k informáciám

Ministerstvo na svojej internetovej stránke sprístupňuje verejnosti potvrdenia o pridelení kvót účastníkom schémy obchodovania a účastníkom systému obchodovania, správy podľa §13 ods. 1 písm. b) a  informácie podľa § 17 ods. 1  písm. f).

§ 21
Konanie

Ak nie je v tomto zákone ustanovené inak, na  konanie podľa tohto zákona sa vzťahuje všeobecný predpis o správnom konaní). Všeobecný predpis o správnom konaní sa nevzťahuje na § 9, § 17 ods.1 písm. d), e), k) a § 18 písm. e).    
  
§ 22
Podávanie správ 

Ministerstvo každoročne vypracúva a zasiela komisii správu o uplatňovaní zákona pri obchodovaní s kvótami skleníkových plynov. Správa musí obsahovať najmä informácie o spôsobe prideľovania kvót, o prevádzke registra, o uplatňovaní požiadaviek na monitorovanie emisií a podávanie správ o emisiách, o overovaní správ o emisiách a o prenosoch kvót, ak k nejakému dochádza. Prvá správa sa zasiela komisii do 30. júna  2005.

§ 23
Referenčný odkaz

Týmto zákonom sa preberá právny akt Európskych spoločenstiev a Európskej únie uvedený v prílohe č. 6.

§ 24
Prechodné ustanovenie

(1)	Prevádzkovateľ musí mať povolenie podľa odseku 1 na každú prevádzku od  
a)	1. januára 2005, ak v nej vykonáva jednu alebo viac činností uvedených v prílohe  č.1 tabuľke A,
b)	1. januára 2008, ak v nej vykonáva jednu alebo viac činností uvedených v  prílohe č.1 tabuľke B,
c)	1. januára 2007, ak v nej vykonáva jednu alebo viac činností uvedených v  prílohe č.1 tabuľke C.

(2)	Prevádzkovateľ prevádzky
a)	uvedenej v odseku 1 písm. a), ktorá bola uvedená do činnosti pred nadobudnutím účinnosti tohto zákona, je povinný podať žiadosť o povolenie na vypúšťanie skleníkových plynov do ovzdušia do 31. októbra 2004,
b)	uvedenej v odseku 2 písm. b), ktorá bola uvedená do činnosti pred nadobudnutím účinnosti tohto zákona je povinný podať žiadosť o povolenie na vypúšťanie skleníkových plynov do ovzdušia do 1. januára 2006,
c)	uvedenej v odseku 2 písm. c), ktorá bola uvedená do činnosti pred nadobudnutím účinnosti tohto zákona je povinný podať žiadosť o povolenie na vypúšťanie znečisťujúcich látok do ovzdušia do 30. septembra 2005 a ak ide o stredný zdroj znečisťovania ovzdušia, pre ktorý sa bude zisťovať množstvo emitovaných znečisťujúcich látok výpočtom s použitím všeobecnej emisnej závislosti alebo všeobecného emisného faktora do 31.12.2005,    

(3)	Ustanovenia druhej a tretej časti tohto zákona o obchodovaní s kvótami znečisťujúcich látok sa uplatňujú na obchodovanie s kvótami, ktoré sa vydajú na rok 2007 a neskôr. Na emisné kvóty znečisťujúcich látok ustanovené do roku 2007 sa  vzťahujú doterajšie predpisy.   

§ 25
Zrušovacie ustanovenie
Zrušuje sa :

Vyhláška Ministerstva životného prostredia Slovenskej republiky č. 60/2003 Z.z., ktorou sa  ustanovujú národné emisné stropy a emisné kvóty.

Čl. II

Zákon č. 478/2002 Z.z. o ochrane ovzdušia a ktorým sa dopĺňa zákon č. 401/1998 Z.z. poplatkoch za znečisťovanie ovzdušia v znení neskorších predpisov (zákon o ovzduší)  v znení zákona č. 245/2003 Z.z. a zákona č. 525/2003 Z.z. sa mení a dopĺňa takto:

1.	V § 4 ods.1 písm. d) sa nad slovo „kvóty“ umiestňuje odkaz 2a.
Poznámka pod čiarou k odkazu 2a znie:
„2a) §2 písm. a) zákona č...../2004 Z.z. o obchodovaní s emisnými kvótami a o zmene a doplnení niektorých zákonov“.

2.	V § 4 sa vypúšťajú odseky 6 až 19.
 
3.  V § 29  písmeno o) znie:
„o) je vo vzťahu k Európskej komisii notifikačným orgánom a podáva jej správy vo veciach ochrany ovzdušia najmä o 
1.	národných údajoch o kvalite palív,
2.	množstve motorového benzínu a nafty predávaných na území Slovenskej republiky,
3.	obsahu síry v kvapalných palivách, 
4.	kvalite ovzdušia.“. 

4.  V § 39 odsek 1 znie:

„(1) Ak nie je v tomto zákone ustanovené inak, na  konanie podľa tohto zákona sa vzťahuje  všeobecný  predpis o správnom konaní 21) . Na konania podľa § 29 písm. d), i), m)  a n), § 30 písm. c) a d), § 31 ods. 6, § 32 ods. 1 písm. b), c), e)  a f)  a § 33 ods. 3 písm. r) sa nevzťahuje  všeobecný  predpis o správnom konaní21).“.

Poznámka pod čiarou k odkazu 21 znie:

„21)  Zákon č. 71/1967 Zb. o správnom konaní (správny poriadok) v znení neskorších predpisov. “.
 
5. V § 41 ods.1 sa vypúšťa písmeno b).
Doterajšie písmená c) až n) sa označujú ako písmená b) až m).  
	
Čl. III

Zákon č. 245/2003 Z.z o integrovanej prevencii a kontrole znečisťovania životného prostredia  a o zmene a doplnení niektorých zákonov v znení zákona č. 525/2003 Z.z. a zákona č. 220/2004 Z.z. sa dopĺňa takto:

 § 18 sa dopĺňa odsekom 6, ktorý znie:
„(6) Na prevádzky, v ktorých sa vykonávajú činnosti uvedené v prílohe č.1 zákona č. ....../2004 Z.z. o obchodovaní s emisnými kvótami a o zmene a doplnení niektorých zákonov skleníkových plynov sa nebudú uplatňovať požiadavky týkajúce sa energetickej účinnosti a povolenie nebude obsahovať hodnotu emisného limitu pre emisie oxidu uhličitého pokiaľ nie je potrebné zabezpečiť, aby nedošlo k významnému miestnemu znečisteniu..“.

Čl. IV 

Zákon  Národnej  rady  Slovenskej   republiky   č.145/1995 Z.z.  o  správnych  poplatkoch 
v znení zákona Národnej rady Slovenskej republiky č. 123/1996 Z.z., zákona Národnej rady Slovenskej republiky č. 224/1996 Z.z., zákona č. 70/1997 Z.z., zákona č. 1/1998 Z.z., zákona č. 232/1999 Z.z., zákona č. 3/2000 Z.z., zákona č. 142/2000 Z.z., zákona č. 211/2000 Z.z., zákona č. 468/2000 Z.z., zákona č. 553/2001 Z.z., zákona č. 96/2002 Z.z., zákona č. 118/2002 Z.z.,  zákona  č. 215/2002 Z.z.,   zákona  č. 237/2002 Z.z.,  zákona  č. 418/2002 Z.z., zákona č. 457/2002 Z.z., zákona č. 465/2002 Z.z., zákona č. 477/2002 Z.z., zákona č. 480/2002 Z.z., zákona č. 190/2003 Z.z., zákona č. 217/2003 Z.z., zákona č. 245/2003 Z.z., zákona č. 450/2003 Z.z., zákona č. 469/2003  Z.z., zákona č. 583/2003  Z.z., zákona č. 5/2004 Z.z., zákona č. 199/2004 Z.z. a zákona č. 204/2004 Z.z.  sa dopĺňa takto:

      V sadzobníku správnych poplatkov v X. časti ŽIVOTNÉ PROSTREDIE sa za položku 171j vkladá  položka 171k, ktorá znie: 

„Položka 171k 

Podanie žiadosti o vydanie alebo zmenu oprávnenia na overovanie správ  podľa zákona č. ../2004 Z.z. o obchodovaní s emisnými kvótami .........................................................................   5 000 Sk”.

Čl. V 
Účinnosť

Tento zákon nadobúda účinnosť 1. októbra 2004 okrem bodov 1,2 a 5 článku II a § 25, ktoré nadobúdajú  účinnosť 1. januára 2007.

Príloha č. 1
k zákonu č. ....../2004 Z.z.

ZOZNAM ČINNOSTÍ

KATEGÓRIE ČINNOSTÍ 

1.	Prevádzky alebo ich časti používané na výskum, vývoj a testovanie nových výrobkov a procesov nie sú týmto zákonom pokryté.

2.	Uvádzané prahové hodnoty sa vo všeobecnosti vzťahujú na projektované výrobné kapacity alebo iné výstupy. Ak prevádzkovateľ prevádzkuje niekoľko prevádzok na tom istom mieste, ktoré patria do kategórie prevádzok s rovnakým označením, výrobné kapacity alebo iné ukazovatele výstupov z týchto prevádzok sa sčítajú.

Tabuľka A
Činnosti	Skleníkové plyny	
Činnosti v energetike
Spaľovacie zariadenia s menovitým tepelným príkonom väčším ako 20 MW (s výnimkou zariadení na nebezpečný alebo komunálny odpad);
Rafinérie minerálnych olejov;
Koksovacie pece.	
Oxid uhličitý

Oxid uhličitý
Oxid uhličitý	
Výroba a spracovanie železných kovov
Prevádzky na praženie alebo spekanie kovových rúd (vrátane sírnikovej rudy);
Prevádzky na výrobu surového železa alebo ocele (z prvotných alebo druhotných surovín) vrátane kontinuálneho liatia, s kapacitou väčšou ako 2,5 tony za hodinu.	
Oxid uhličitý

Oxid uhličitý	
Priemysel nerastných surovín
Prevádzky na výrobu cementového slinku v rotačných peciach s výrobnou kapacitou väčšou ako 500 ton denne alebo vápna v rotačných peciach s kapacitou väčšou ako 50 ton denne alebo v iných peciach s kapacitou väčšou ako 50 ton denne;
Prevádzky na výrobu skla vrátane sklených vlákien s taviacou kapacitou väčšou ako 20 ton denne;
Prevádzky na výrobu keramických výrobkov vypaľovaním, najmä krytinových škridiel, tehál, žiaruvzdorných tvárnic, obkladačiek, kameniny alebo porcelánu, s výrobnou kapacitou väčšou ako 75 ton denne a s kapacitou pece väčšou ako 4 m3 a s hustotou vsádzky väčšou ako 300 kg/m3.	
Oxid uhličitý

Oxid uhličitý

Oxid uhličitý

	
Iné činnosti
Priemyselné prevádzky na výrobu
a)	buničiny z dreva alebo iných vláknitých materiálov,
b)	papiera a lepenky s výrobnou kapacitou väčšou ako 20 ton denne.	

Oxid uhličitý
Oxid uhličitý	

Tabuľka B
Činnosti	Skleníkové plyny	
Činnosti v energetike
Spaľovacie zariadenia s menovitým tepelným príkonom väčším ako 10 MW až do 20 MW
(s výnimkou zariadení na nebezpečný alebo komunálny odpad)	
Oxid uhličitý
	
Výroba a spracovanie železných kovov
Prevádzky na výrobu surového železa alebo ocele (z prvotných alebo druhotných surovín) vrátane kontinuálneho liatia, s kapacitou do 2,5 tony za hodinu	
Oxid uhličitý	
Priemysel nerastných surovín
Prevádzky na výrobu skla vrátane sklených vlákien s taviacou kapacitou väčšou ako 0,5 ton za deň až do 20 ton za deň
Prevádzky na výrobu keramických výrobkov vypaľovaním, najmä krytinových škridiel, tehál, žiaruvzdorných tvárnic, obkladačiek, kameniny alebo porcelánu, s výrobnou kapacitou väčšou ako 1 tona za deň až do 75 ton za deň. 	
Oxid uhličitý

Oxid uhličitý

Tabuľka C.
Činnosti	Znečisťujúca látka	
Činnosti v energetike
Spaľovacie zariadenia s menovitým tepelným príkonom väčším ako 50 MW
(s výnimkou zariadení na nebezpečný alebo komunálny odpad)
Rafinérie minerálnych olejov
Koksovacie pece	
Oxid siričitý

Oxid siričitý
Oxid siričitý	
Výroba a spracovanie železných kovov
Prevádzky na praženie alebo spekanie kovových rúd (vrátane sírnikovej rudy)
Prevádzky na výrobu surového železa alebo ocele (z prvotných alebo druhotných surovín) vrátane kontinuálneho liatia, s kapacitou väčšou ako 2,5 tony za hodinu	
Oxid siričitý

Oxid siričitý
	
Priemysel nerastných surovín
Prevádzky na výrobu cementového slinku v rotačných peciach s výrobnou kapacitou väčšou ako 500 ton za deň alebo vápna v rotačných peciach s kapacitou väčšou ako 50 ton za deň alebo v iných peciach s kapacitou väčšou ako 50 ton za deň
Prevádzky na výrobu skla vrátane sklených vlákien s taviacou kapacitou väčšou ako 20 ton za deň
Prevádzky na výrobu keramických výrobkov vypaľovaním, najmä krytinových škridiel, tehál, žiaruvzdorných tvárnic, obkladačiek, kameniny alebo porcelánu, s výrobnou kapacitou väčšou ako 75 ton za deň a s kapacitou pece väčšou ako 4 m3 a s hustotou vsádzky väčšou ako 300 kg/m3	
Oxid siričitý

Oxid siričitý

Oxid siričitý

	
Rafinérie ropy 	Oxid siričitý	
Iné činnosti
Priemyselné prevádzky na výrobu
(a)	buničiny z dreva alebo iných vláknitých materiálov
(b)	papiera a lepenky s výrobnou kapacitou väčšou ako 20 ton za deň	

Oxid siričitý
Oxid siričitý
	
Príloha č. 2
k zákonu č...../2004 Z.z.

Tabuľka A

ZOZNAM SKLENÍKOVÝCH PLYNOV

Oxid uhličitý (CO2)	
Metán (CH4)	
Oxid dusný (N2O)	
Fluórované uhľovodíky (HFC)	
Plnofluórované uhľovodíky (PFC)	
Fluorid sírový (SF6)	

Tabuľka B

Znečisťujúce látky

Oxid siričitý (SO2)	
Oxidy dusíka vyjadrené ako oxid dusičitý (NO2)	

Príloha č. 3
k zákonu č...../2004 Z.z.

KRITÉRIÁ PRE NÁRODNÉ PLÁNY PRIDEĽOVANIA KVÓT SKLENÍKOVÝCH PLYNOV

(1)	Celkové množstvo kvót, ktoré sa majú prideliť na príslušné obdobie, musí byť v súlade so záväzkom členského štátu obmedzovať svoje emisie podľa rozhodnutia  2002/358/ES a Kjótskeho protokolu, pri zohľadnení na jednej strane podielu celkových emisií, ktoré tieto kvóty predstavujú v porovnaní s emisiami zo zdrojov, ktoré nepokrýva táto smernica a na druhej strane, pri zohľadnení národnej energetickej politiky. Celkové množstvo kvót  by malo byť v súlade s národným programom zmeny klímy. Celkové množstvo kvót by nemalo byť vyššie ako množstvo, pravdepodobne potrebné pre prísne uplatňovanie kritérií podľa tejto prílohy. Pred rokom 2008 bude množstvo kvót v súlade s trendom emisií, smerujúcich k prekročeniu cieľa každého členského štátu podľa rozhodnutia 2002/358/ES a Kjótskeho protokolu.

(2)	Celkové množstvo kvót, ktoré sa má prideliť musí byť v súlade s hodnoteniami skutočného a plánovaného pokroku smerom k plneniu príspevkov členského štátu k záväzku Spoločenstva prijatého podľa rozhodnutia 93/389/EHS.

(3)	Množstvo kvót, ktoré sa má prideliť musí byť v súlade s potenciálom, vrátane technologického potenciálu, znižovať emisie z činností pokrytých týmto zákonom. Rozdeľovanie kvót sa môže založiť aj na priemerných emisiách na výrobok pri každej činnosti a na dosiahnuteľnom pokroku pri každej činnosti.

(4)	Plán musí byť v súlade s inými právnymi a strategickými nástrojmi Európskeho spoločenstva. Mala by sa venovať pozornosť nevyhnutnému zvyšovaniu emisií, ktoré je následkom nových právnych požiadaviek.

(5)	Plán nesmie rozlišovať medzi spoločnosťami alebo odvetviami tak, aby neoprávnene zvýhodňoval určité podniky alebo činnosti, v súlade s požiadavkami Zmluvy, najmä jej článkov 87 a 88.

(6)	Plán musí obsahovať informácie o spôsobe, akým sa môžu noví účastníci začať podieľať na systéme obchodovania s emisiami.

(7)	Plán môže umožňovať zohľadnenie včasnej akcie a musí obsahovať informácie o spôsobe, akým sa bude včasná akcia zohľadňovať. Členský štát môže pri príprave národného plánu prideľovania kvót využiť štandardy, vychádzajúce z referenčných dokumentov pre najlepšie dostupné technológie  a tieto štandardy môžu pokrývať prvok zohľadnenia včasnej akcie.   

(8)	Plán musí obsahovať informácie o spôsobe, akým sa budú zohľadňovať čisté technológie, vrátane energeticky efektívnych technológií.
(9)	Plán musí obsahovať ustanovenia pre pripomienkovanie verejnosťou a musí obsahovať informácie o mechanizmoch, ktoré zabezpečia aby sa tieto pripomienky vhodným spôsobom zohľadňovali pred prijatím rozhodnutia o pridelení kvót.

(10)	 Plán musí obsahovať zoznam prevádzok, ktoré pokrýva tento zákon s množstvami kvót, ktoré sa im plánujú prideliť
 
(11)	 Plán môže obsahovať informácie o spôsobe, akým sa bude zohľadňovať konkurencia z krajín alebo subjektov mimo EÚ.

Príloha č. 4
k zákonu č...../2004 Z.z.

ZÁSADY MONITOROVANIA A PODÁVANIA SPRÁV 

Monitorovanie emisií oxidu uhličitého

Emisie sa musia monitorovať výpočtom, alebo na základe merania.

Výpočet

Výpočty emisií sa vykonajú použitím vzorca:
Údaje o činnosti x emisný faktor x oxidačný faktor

Údaje o činnosti (spotrebované palivo, stupeň výroby atď.) sa vypočítajú na základe  údajov o dodávke alebo na základe meraní.

Použijú sa akceptované emisné faktory. Emisné faktory špecifické pre jednotlivé činnosti sú prijateľné pre všetky palivá. Štandardné faktory sú prijateľné pre všetky palivá okrem nekomerčných palív (odpadové palivá ako sú pneumatiky alebo plyny z priemyselných procesov). Štandardy (Normy) špecifické pre jednotlivé sloje uhlia a štandardy pre zemný plyn, špecifické pre EÚ alebo pre jednotlivé krajiny alebo jednotlivých výrobcov sa ďalej vypracujú. Štandardné hodnoty IPKZ sú prijateľné pre produkty rafinérií. Emisný faktor pre biomasu je nula.

Ak emisný faktor nezohľadňuje fakt, že časť uhlíka sa neoxidovala, potom sa zohľadní dodatočný oxidačný faktor. Ak sa vypočítali emisné faktory špecifické pre určité činnosti a je v nich už zohľadnená oxidácia, oxidačný faktor sa nemusí použiť. 

Použijú sa štandardné oxidačné faktory vytvorené podľa smernice 96/61/ES, pokiaľ prevádzkovateľ nepreukáže, že faktory špecifické pre jednotlivé činnosti sú presnejšie. 

Pre každú činnosť, prevádzku a palivo sa vykoná výpočet zvlášť.

Meranie

Na meranie emisií sa použijú normatívne alebo schválené metódy a musia byť doložené podporným výpočtom emisií.

Monitorovanie emisií iných skleníkových plynov

Použijú sa normatívne alebo schválené metódy, vytvorené Komisiou v spolupráci so všetkými relevantnými stranami.

Podávanie správ o emisiách

Každý prevádzkovateľ musí do správy o prevádzke zahrnúť nasledujúce informácie:

A. Údaje na identifikáciu každej prevádzky, vrátane:

-	názvu prevádzky;
-	adresy, vrátane PSČ a krajiny;
-	druhu a počtu činností uvedených v prílohe I vykonávaných v prevádzke;
-	mena a priezviska, adresy, telefónneho a faxového čísla a e-mailu kontaktnej osoby; a
-	názvu majiteľa prevádzky a akejkoľvek rodičovskej spoločnosti.

B. Pre každú činnosť z prílohy I vykonávanú v prevádzke, pre ktorú sa emisie počítajú:

-	údaje o činnosti;
-	emisné faktory;
-	oxidačné faktory;
-	celkové emisie; a
-	neistotu

C.    Pre každú činnosť z prílohy I vykonávanú v prevádzke, pre ktorú sa emisie merajú:

-	celkové emisie;
-	informácie o spoľahlivosti meracích metód; a
-	neistotu.

D. Pre emisie zo spaľovania musí správa obsahovať aj oxidačný faktor, pokiaľ už nebola oxidácia zohľadnená pri vypracovaní emisného faktora pre špecifickú činnosť.

Členský štát prijme opatrenia na koordináciu požiadaviek na podávanie správ s inými existujúcimi požiadavkami na podávanie správ, aby sa minimalizovalo zaťaženie podnikov správami.

        Príloha č. 5
                                                                                            k zákonu č...../2004 Z.z.

KRITÉRIÁ NA OVEROVANIE SPRÁV

Všeobecné zásady

1.	Predmetom overovania sú emisie z každej činnosti uvedenej v prílohe č.1 tabuľka A a B.

2.	Proces overovania musí obsahovať posúdenie správy a monitorovania počas predchádzajúceho roku podľa rozhodnutia Komisie 2004/156/EC. Musí sa zaoberať spoľahlivosťou, dôveryhodnosťou a presnosťou monitorovacích systémov a podávaných údajov a informácií, ktoré sa týkajú emisií, najmä

(a)	údajov o činnosti, ktorej sa správa týka a súvisiace merania a výpočty;
(b)	výberu a použitia emisných faktorov;
(c)	výpočtov, ktoré viedli k určeniu celkových emisií; a
(d)	ak sa používa meranie, vhodnosťou výberu a použitia meracích metód.

3.	Platnosť emisií môže byť potvrdená len ak spoľahlivosť a dôveryhodnosť údajov a informácií umožňuje určiť emisie s vysokým stupňom istoty. Pre vysoký stupeň istoty sa vyžaduje, aby prevádzkovateľ dokázal, že:

(a)	oznamované údaje sú bez nezrovnalostí;
(b)	zber údajov sa vykonal v súlade s aplikovateľnými vedeckými normami; a
(c)	relevantné záznamy o prevádzke sú úplné a konzistentné.

4.	Overovateľovi musí byť poskytnutý prístup do všetkých prevádzok a ku všetkým informáciám, ktoré sa týkajú objektu overovania.
  
5.	Overovateľ musí zohľadniť, či je prevádzka registrovaná v schéme environmentálneho manažérstva a auditu spoločenstva (EMAS).

Metodika

Strategická analýza

6.	Overovanie musí byť založené na strategickej analýze všetkých činností vykonávaných v prevádzke. To si vyžaduje, aby overovateľ mal prehľad o všetkých činnostiach a ich význame vzhľadom k emisiám.

Analýza procesov

7.	Overovanie podaných informácií sa bude uskutočňovať, kde je to vhodné, v prevádzke. Overovateľ použije námatkové kontroly na mieste, aby určil spoľahlivosť oznamovaných údajov a informácií.

Analýza rizika

8.	Overovateľ musí zaslať všetky zdroje emisií v prevádzke na ohodnotenie  týkajúce sa spoľahlivosti údajov za každý zdroj prispievajúci k celkovým emisiám  z prevádzky.

9.  Na základe analýzy určí overovateľ explicitne zdroje s vysokým rizikom chyby a ďalšie aspekty monitorovania a podávania správ, ktoré pravdepodobne môžu prispieť k chybám pri určovaní celkových emisií. Toto zahŕňa obzvlášť výber emisných faktorov a výpočty potrebné na určenie emisií z jednotlivých zdrojov. Zvláštnu pozornosť treba venovať zdrojom s vysokým rizikom chyby a týmto aspektom monitorovacieho postupu. 

10.	Overovateľ vezme do úvahy každú účinnú metódu kontroly rizika, ktorú používa prevádzkovateľ, s cieľom minimalizovať stupeň neistoty.

Správa

11.	Overovateľ pripraví správu o procese potvrdzovania platnosti, v ktorej uvedie, či je správa podľa (usmernenia) správna. Táto správa uvedie všetky okruhy relevantné pre vykonanú prácu. Vyhlásenie, že správa podľa (usmernenia) je správna, možno uskutočniť, ak podľa názoru overovateľa nie sú celkové emisie materiálne nesprávne udané.

Minimálne požiadavky na odbornú spôsobilosť overovateľa

12.	Overovateľ musí byť nezávislý od prevádzkovateľa, vykonávať svoje činnosti správnym a objektívne profesionálnym spôsobom a rozumieť:

a)	ustanoveniam tohto zákona ako aj relevantným normám a usmerneniam prijatým Komisiou podľa článku 14 (1) smernice uvedenej v prílohe č. 6
b)	legislatívnym, regulačným a administratívnym opatreniam, ktoré sú relevantné pre overované činnosti; a
c)	vzniku všetkých informácií týkajúcich sa každého zdroja emisií v prevádzke, najmä čo sa týka zberu, merania, výpočtu údajov a podávaniu správ o nich.

        Príloha č. 6
                                                                                            k zákonu č...../2004 Z.z.

ZOZNAM PREBERANÝCH PRÁVNYCH AKTOV EURÓPSKYCH SPOLOČENSTIEV A EURÓPSKEJ ÚNIE

Smernica Európskeho parlamentu a Rady 2003/87/ES z 13. októbra 2003, ktorou sa ustanovuje schéma obchodovania s emisnými kvótami skleníkových plynov v Spoločenstve a ktorou sa mení a dopĺňa smernica Rady 96/6/ES o integrovanej prevencii a kontrole znečisťovania. (Úradný vestník Európskych spoločenstiev L 275, 25/10/2003, str. 32).